Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 271/13/6603	Brezno, 14.6.2013
EEČ : 2-46-42-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
 v období od 01.11.2012 do súčasnej doby si vôbec neplnil povinnosť, ktorá mu bola určená rozsudkom Okresného súdu v Brezne č.k. XXXXX zo dňa XXXXX právoplatným XXXXX, na základe ktorého mal prispievať na výživu dcéry XXXXX, nar. XXXXX, trvale bytom XXXXX, XXXXX, sumou vo výške 66,39 € mesačne vždy do 15. dňa mesiaci vopred po dovŕšení plnoletosti k jej rukám, v dôsledku čoho nezaplatil do mesiaca máj 2013 vrátane celkovo sumu vo výške 464,73 €, avšak dňa 20.05.2013 jej zaslal poštovou poukážkou sumu 420 € a dňa 24.05.2013 jej zaslal taktiež poštovou poukážkou sumu vo výške 70 €, čím uhradil nezaplatené výživné v celom rozsahu,

lebo zanikla trestnosť činu.

Odôvodnenie:
	Poverený príslušník OO PZ XXXXX v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

	Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, dňa 10.06.2013 priznal, pričom uviedol, že svoju vyživovaciu povinnosť si neplnil, pretože si myslel, že jeho dcéra ukončila pôsobenie na vysokej škole v XXXXX. To však nebola pravda a preto jej zaplatil celú sumu, ktorú jej doposiaľ dlhoval, o čom predložil poštové poukážky na sumu 420 € a sumu 70 €. Spolu teda dcére zaslal 490 €, pričom celkovo jej mal zaplatiť 464,73 €. Výživné si už bude platiť pravidelne, pretože nechce mať problémy s políciou . 

	V priebehu skráteného vyšetrovania bola k veci dňa 10.06.2013 aj svedkyňa-poškodená XXXXX, ktorá uviedla, že jej otec si v období od 01.11.2012 do súčasnej doby neplnil povinnosť prispievať na jej výživu tak, ako mu to bolo určené rozsudkom Okresného súdu v Brezne pod č.k. XXXXX zo dňa 1XXXXX, právoplatným dňa XXXXX a preto na neho podala trestné oznámenie.  Následne jej poslal celú sumu, ktorú jej bol dlžný, dokonca obdržala 490 €, hoci jej mal zaslať 464,73 €. Neplatenie výživného zo strany jej otca nemalo na ňu trvalo nepriaznivé následky. Ako uviedla ešte v zápisnici o trestnom oznámení, v dôsledku neplatenia výživného netrpela nebezpečenstvom núdze.

	Do vyšetrovacieho spisu boli zabezpečené doklady o tom, že si obv. XXXXX uhradil nezaplatené výživné v plnej výške až do mesiaca máj 2013 vrátane. 

	Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. XXXXX zo dňa XXXXX a kópie poštových poukážok. ktoré preukazujú zistený skutkový stav, ako aj ďalšie doklady z Úradu práce, sociálnych vecí a rodiny v XXXXX z ktorých vyplýva, že XXXXX v období, za ktoré je stíhaný, nebol poberateľom dávky v hmotnej núdzi ani iných sociálnych dávok a nebol ani vedený v evidencii uchádzačov o zamestnanie. Z výpisu zo živnostenského registra Obvodného úradu XXXXX vyplýva, že tento bol počas uvedeného obdobia živnostníkom, z výpisu z katastra nehnuteľností vyplýva, že je spoluvlastníkom rodinného domu a ďalších nehnuteľností v dôsledku čoho mám za to, že si výživné neplatil úmyselne. Do vyšetrovacieho spisu bola zabezpečená aj správa zo sociálnej poisťovne k predchádzajúcim zamestnávateľom XXXXX, z ktorej vyplýva, že od 01.07.2011 je živnostníkom.

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti  zákonnú povinnosť vyživovať alebo zaopatrovať iného. Na základe dôkazov zabezpečených do vyšetrovacieho spisu mám za to, že bolo preukázané, že XXXXX naplnil svojim konaním všetky znaky skutkovej podstaty vyššie uvedeného prečinu zanedbania povinnej výživy. 
 
	Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikne trestnosť činu.

	Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor